Útmutató a 14 stációhoz

A Wosinsky Mór Megyei Múzeum (Szekszárd) tulajdonában levő táblaképek reprodukcióit Égi Ferenc és Szőts Zoltán készítették.

Részletek SOLYMÁR IMRE „Madár dalolt a kriptában” — A józseffalviak „Székely Kálváriá”-ja tárgytörténetéhez írt tanulmányából:

(...) A szenvedéstörténetből két tematikus tömbbe szerkesztette össze a verseit, szövegezését megíró, képeit megálmodó Németh Kálmán józseffalvi — ekkor bácsjózseffalvi — plébános. Valójában az 1941-es bácskai telepítést összeveti a létüket megteremtő Hadik András-i tettel. Történelmileg éppen olyan jelentős ez a mostani, mint volt Madéfalva 1764-es menekültjeinek Moldvából történt összegyűjtése, Bukovinában való letelepítése. (...) A szerkezet belső magja ezért a következő: Eseményeink régen, segítőink régen. Eseményeink napjainkban, segítőink napjainkban. Mindehhez a „keretezést” az I., VIII. és a XIV. stáció adja meg, tanulságos és fontos mondanivalót, üzenetet hordozva.

A SZÉKELYSÉG
ÚTJA
JÉZUS
KERESZTÚTJA.
LELKÜNK
SOHSE CSÜGGED,
HABÁR TESTÜNK
VÉRBEN ÁZIK
TEJÚTTÓL
A GOLGOTÁIG.

I. ÁLLOMÁS

CSABA NYOMÁN INDUL A HAD
VÉRZŐ CSILLAG JEGYE ALATT

A „vérző csillag” itt az üstökös.
További négy stáció ezután egyszerre utal a kereszténység felvételére, hűséges megtartására, a magyarság megőrzésére, de mint népcsoport a „keresztcipelésre”, szenvedéstörténetre.

II. ÁLLOMÁS

ISTVÁN KIRÁJ (!) SZÉKELY NÉPE
KERESZTET ÉPÍT ERDÉJBE (!)

III. ÁLLOMÁS

AKI A KERESZTET VÉDTE
BUKOV HALÁLRA ÍTÉLTE

IV. ÁLLOMÁS

MÁDÉFALVÁN VETTÜK VÁLRA (!)
MENEDÉKNEK MÓDOVÁBA

V. ÁLLOMÁS

KILENC ÉVIG OTT HUZGÁLÁNK
OLÁH S TÖRÖK BÚS IGÁJÁT

Ezek után jön a két „segítő”, Moldovától Bukovináig:

VI. ÁLLOMÁS

HADIK ANDRÁS KESZKENŐJE
KÖNNYÜINKET LETÖRÖLTE
VII. ÁLLOMÁS

BUKOVINA HAJLÉKOT AD
FALUT ÉPÍT MÁRTONFI PAP

Az összekötő, középső stáció:

VIII. ÁLLOMÁS

NEGYVENNYOLCBAN HAZAJÖTTÜNK
CIRÉNEI SIMON LETTÜNK

Majd kezdődik a második eseménytörténeti periódus, mintegy párhuzamként, ezúttal azonban — tükörképként — két eseményre utalva:

IX. ÁLLOMÁS

MIKOR MEGGYÚLT JÓZSEFFALVA
FELVILLANT AZ ANYÁNK ARCA

A szövegezésben „Anyánk” egyszerre jelenti Szűz Máriát, Magyarországot.

X. ÁLLOMÁS

TÓTH TIHAMÉR SZÉP SZAVÁBAN
MADÁR DALOLT A KRIPTÁBAN

A tükörképnek megfelelően az újabbkori „segítők” következnek, ezúttal azonban nem kettő, hanem három:

XI. ÁLLOMÁS

BUDAÖRS REPÜLŐTERÉN
BONCZOS MIKLÓS KAROLT BELÉNK

XII. ÁLLOMÁS

BELVEDERBEN DÖNTÉS HANGZOTT
HORTHY APÁNK HAZAHOZOTT

XIII. ÁLLOMÁS

VERES LAJOS HŐS DANDÁRJA
SEGÍTETT A NAGY MUNKÁBAN

Ezek egyben a legkritikusabb, a bácskai telepítéshez kapcsolódó képek. Ide értve a XIV. stáció záróképét, mely minden — hasonló helyzetbe került — történeti népcsoport örök vágyát fejezi ki. Ám itt, történetileg tekintve a bácskai földről és reménységről szól:

XIV. ÁLLOMÁS

SZABAD FŐDBE MAGOT TETTÜNK
MINDEN VERÉST ELFELEDTÜNK

E KERESZTUTAT
CSINÁLTÁK
A JÓZSEFFALVI
SZÉKELYEK,
SZEDLÁK LAJOS
VEZETÉSE,
MÁRTON LAJOS
RAJZAI,
NÉMETH KÁLMÁN
TERVE SZERÉNT
AZ ÚRNAK 1943.
ESZTENDEJÉBEN.